Nóg aanklagte teen vermeende reeksverkragterFoto: Brenda Masilela/ANA ŉ Vermeende reeksverkragter, wat in hegtenis geneem is in verband met minstens 19 sake van verkragting, het Donderdag in die landdroshof in Pretoria verskyn. Nog 13 aanklagte sal teen hom aanhangig gemaak word, gebaseer op DNS-bewyse, het die hof gehoor. Die saak teen die 28-jarige man is uitgestel vir verdere ondersoek en om ŉ identiteitsparade te hou. Staatsaanklaer Kagisho Rancho het die hof vir uitstel gevra sodat die 13 aanklagte op die klagstaat bygevoeg kan word. Die verdagte staan tans tereg op 19 aanklagte van verkragting wat in Pretoria-Wes, Atteridgeville en Vuwani in Limpopo plaasgevind het. Volgens die polisie het 17 slagoffers na vore gekom wat tussen Junie 2015 en Junie 2019 verkrag is. Sewentien van die verkragtings het in Pretoria-Wes plaasgevind. Die man, wie se naam weerhou word totdat hy op die aanklagte gepleit het, is op 16 Julie 2019 in hegtenis geneem. “Die verdagte het slagoffers genader wat alleen gestap het en hulle met ŉ skroewedraaier of ŉ mes gedreig. Hy het hulle waardevolle besittings geroof ná die verkragting,” het kol. Lungelo Dlamini, woordvoerder van die polisie, gesê. Die man het glo alleen opgetree. Die saak is tot 28 Augustus 2019 uitgestel.